CELEX: 32022D0983
Language: mt
Date: 2022-06-17 00:00:00
Title: Deċiżjoni tal-Kunsill (UE) 2022/983 tas-17 ta’ Ġunju 2022 dwar il-pożizzjoni li għandha tittieħed f’isem l-Unjoni Ewropea fil-Kunsill tal-Organizzazzjoni Dinjija Doganali b’rabta mal-approvazzjoni ta’ abbozz ta’ emendi għar-Regoli ta’ Proċedura tal-Kumitat tas-Sistema Armonizzata

24.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 167/100
               
            
         DEĊIŻJONI TAL-KUNSILL (UE) 2022/983
         tas-17 ta’ Ġunju 2022
         dwar il-pożizzjoni li għandha tittieħed f’isem l-Unjoni Ewropea fil-Kunsill tal-Organizzazzjoni Dinjija Doganali b’rabta mal-approvazzjoni ta’ abbozz ta’ emendi għar-Regoli ta’ Proċedura tal-Kumitat tas-Sistema Armonizzata
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 31, l-Artikolu 43(2) u l-Artikolu 207(4), l-ewwel subparagrafu, flimkien mal-Artikolu 218(9) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti (“il-Konvenzjoni”) ġiet konkluża mill-Unjoni permezz tad-Deċiżjoni tal-Kunsill 87/369/KEE (1) u daħlet fis-seħħ fl-1 ta’ Jannar 1988.
                  
               
                     (2)
                  
                  
                     Skont l-Artikolu 6(6) tal- Konvenzjoni, il-Kumitat tas-Sistema Armonizzata (‘il-Kumitat tas-SA’) ifassal ir-Regoli ta’ Proċedura tiegħu permezz ta’ deċiżjoni meħuda minn mhux inqas minn żewġ terzi tal-voti attribwiti lill-membri tiegħu. Ir-Regoli ta’ Proċedura hekk imħejjija jridu jiġu approvati mill-Kunsill tal-Organizzazzjoni Dinjija Doganali (WCO).
                  
               
                     (3)
                  
                  
                     Il-Kunsill tad-WCO hu mistenni japprova abbozz ta’ emendi dwar ir-Regoli ta’ Proċedura tal-Kumitat tas-SA waqt is-sessjonijiet tiegħu ta’ Ġunju (il-139 u l-140 sessjoni tiegħu fit-23-25 ta’ Ġunju 2022). Tali abbozz ta’ emendi jridu jiġu approvata abbażi ta’ proposta mfassla mill-Kumitat tas-SA u ffinalizzata matul l-64 (18-27 ta’ Settembru 2019) u t-68 (6-28 ta’ Settembru 2021) sessjoni tiegħu. L-emendi jidħlu fis-seħħ mal-adozzjoni tagħhom.
                  
               
                     (4)
                  
                  
                     Huwa ta’ importanza kbira li l-Kumitat tas-SA jieħu d-deċiżjonijiet tiegħu b’mod trasparenti u effiċjenti, u li tali deċiżjonijiet jirċievu appoġġ massimu mill-membri tal-Kumitat tas-SA.
                  
               
                     (5)
                  
                  
                     Peress li l-abbozz ta’ emendi għar-Regoli ta’ Proċedura tal-Kumitat tas-SA jridu jiġu approvati mill-Kunsill tad-WCO, huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kunsill tad-WCO, billi ladarba jiġu approvati, ir-Regoli ta’ Proċedura emendati ser ikollhom effetti legali fl-Unjoni u jkunu kapaċi jinfluwenzaw il-kontenut tal-liġi tal-Unjoni, b’mod partikolari l-Anness I għar-Regolament tal-Kunsill (KEE) Nru 2658/87 (2).
                  
               
                     (6)
                  
                  
                     Il-pożizzjoni tal-Unjoni jenħtieġ li tkun li tappoġġa l-abbozz ta’ emendi għar-Regoli ta’ Proċedura tal-Kumitat tas-SA, kif ukoll kwalunkwe adattament editorjali jew lingwistiku li jista’ jitqies neċessarju,
                  
               ADOTTA DIN ID-DEĊIŻJONI:
         
            Artikolu 1
            
               1.   Il-pożizzjoni li għandha tittieħed f’isem l-Unjoni fil-Kunsill tal-Organizzazzjoni Dinjija Doganali (WCO) fis-sessjonijiet tiegħu ta’ Ġunju 2022 għandha tkun li jiġi appoġġat l-abbozz ta’ emendi għar-Regoli ta’ Proċedura tal-Kumitat tas-Sistema Armonizzata, kif stabbilit fl-Anness għal din id-Deċiżjoni.
            
            
               2.   Ir-rappreżentanti tal-Unjoni fil-Kunsill tad-WCO jistgħu jaqblu dwar adattamenti editorjali jew lingwistiċi minuri għall-abbozz ta’ emendi msemmija fil-paragrafu 1 fid-dawl tal-iżviluppi fis-sessjonijiet li ġejjin tal-Kunsill tad-WCO, f’konsultazzjoni mal-Istati Membri, jew matul il-laqgħat ta’ koordinazzjoni fuq il-post, mingħajr deċiżjoni ulterjuri tal-Kunsill.
            
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fil-Lussemburgu, is-17 ta’ Ġunju 2022.
            
               
                  Għall-Kunsill
               
               
                  Il-President
               
               B. LE MAIRE
            
         
         
            (1)  Id-Deċiżjoni tal-Kunsill 87/369/KEE tas-7 ta’ April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti u tal-Protokoll li Jemendaha (ĠU L 198, 20.7.1987, p. 1).
         
            (2)  Ir-Regolament tal-Kunsill (KEE) Nru 2658/87, tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU L 256, 7.9.1987, p. 1).
      
      
         
            ANNESS
            ABBOZZ TA’ EMENDI GĦAR-REGOLI TA’ PROĊEDURA TAL-KUMITAT TAS-SISTEMA ARMONIZZATA
            1.   Abbozz ta’ emendi għar-Regola ta’ Proċedura 19:
            
                        It-tielet paragrafu
                     
                     
                        Id-deċiżjonijiet dwar l-emendi għall-Konvenzjoni għandhom jittieħdu b’maġġoranza ta’ mhux inqas minn żewġ terzi tal-voti mitfugħa mill-Membri tal-Kumitat. Madankollu, jekk ikun hemm żewġ għażliet jew aktar għall-emenda, il-Kumitat għandu l-ewwel iwettaq proċedura ta’ votazzjoni pass pass kif deskritt hawn taħt skont il-proċeduri ta’ votazzjoni b’maġġoranza sempliċi, biex l-għażliet jitnaqqsu għal waħda. Ladarba jkun hemm għażla waħda għall-emenda, tittieħed votazzjoni finali dwar jekk l-emenda jkollhiex tiġi aċċettata jew irrifjutata skont ir-regola tal-maġġoranza ta’ żewġ terzi.
                     
                  
                        Ir-raba’ paragrafu
                     
                     
                        Deċiżjonijiet oħra għandhom jittieħdu b’maġġoranza sempliċi (aktar minn 50 fil-mija) tal-voti mitfugħa mill-Membri tal-Kumitat. Jekk ikun hemm aktar minn żewġ għażliet u l-ebda waħda minnhom ma tikseb aktar minn 50 fil-mija tal-voti mitfugħa mill-Membri tal-Kumitat, għandha tiġi applikata prattika ta’ votazzjoni pass pass permezz ta’ votazzjoni b’maġġoranza sempliċi li tnaqqas l-għadd ta’ għażliet billi telimina l-għażla bl-inqas ammont ta’ voti sakemm l-għażla bl-akbar ammont ta’ voti tikseb aktar minn 50 fil-mija tal-voti mitfugħa mill-Membri tal-Kumitat.
                     
                  2.   Abbozz ta’ emendi għar-Regola ta’ Proċedura 20:
            
                        In-Notifiki magħmula lis-Segretarju Ġenerali biex jirreferi kwalunkwe kwistjoni lill-Kunsill jew lill-Kumitat għal rieżami skont il-paragrafu 2 tal-Artikolu 8 tal-Konvenzjoni u d-Deċiżjoni tal-Kunsill Nru 298 ma jistgħux isiru qabel il-jum wara dak tal-għeluq tas-sessjoni tal-Kumitat, iżda jridu jsiru sa tmiem it-tieni xahar wara dak li fih tkun ingħalqet is-sessjoni. Notifika għandha titqies li tkun saret fil-perjodu jekk din tkun waslet għand is-Segretarju Ġenerali qabel 24.00 (ħin ta’ Brussell) tal-aħħar jum tal-perjodu.
                        Skont id-Deċiżjoni tal-Kunsill Nru 298, is-Segretarju Ġenerali jista’ jirreferi l-kwistjonijiet li jirriżultaw skont il-paragrafu 2 tal-Artikolu 8 tal-Konvenzjoni direttament lura lejn il-Kumitat fuq talba ta’ Parti Kontraenti, dment li t-talba ssir fil-perjodu speċifikat fil-paragrafu preċedenti. Is-Segretarju Ġenerali mbagħad għandu jqiegħed il-kwistjoni fuq l-Aġenda tas-sessjoni li jmiss tal-Kumitat għal rieżami.
                        Jekk it-talbiet relatati mal-istess kwistjoni jaslu għand il-Partijiet Kontraenti differenti għal riferiment kemm lill-Kunsill kif ukoll lill-Kumitat, jew jekk Parti Kontraenti ma tispeċifikax jekk il-kwistjoni jkollhiex tiġi riferuta lill-Kunsill jew direttament lill-Kumitat, il-kwistjoni għandha tiġi riferuta lill-Kunsill. Is-Segretarju Ġenerali għandu jinforma lill-Partijiet Kontraenti kollha dwar il-wasla ta’ talba għal riferiment ta’ kwistjoni lill-Kunsill jew lill-Kumitat.
                        Parti Kontraenti li tagħmel talba għal riferiment ta’ kwistjoni lill-Kunsill jew lill-Kumitat tista’ tirtira t-talba tagħha fi kwalunkwe ħin qabel ma l-kwistjoni tiġi eżaminata mill-Kunsill jew rieżaminata mill-Kumitat. Madankollu, il-Kumitat jeżamina kwistjoni jekk din tkun ġiet riferuta mill-Kunsill. F’każ li Parti Kontraenti tirtira talba, id-deċiżjoni oriġinali tal-Kumitat għandha titqies bħala approvata, dment li talba minn Parti Kontraenti oħra li tittratta l-istess kwistjoni ma tkunx għadha pendenti. Is-Segretarju Ġenerali għandu jinnotifika lill-Partijiet Kontraenti bi kwalunkwe rtirar.
                        Meta, skont id-dispożizzjonijiet tal-paragrafu 3 tal-Artikolu 8 tal-Konvenzjoni u d-Deċiżjoni tal-Kunsill Nru 298, kwalunkwe kwistjoni tiġi riferuta kompletament jew parzjalment lill-Kumitat għal rieżami, il-Parti Kontraenti li tkun talbet li l-kwistjoni tiġi rieżaminata għandha tissottometti lis-Segretarju Ġenerali, mhux inqas minn 60 jum qabel id-data tal-ftuħ tas-sessjoni li jmiss tal-Kumitat, nota li tistabbilixxi r-raġunijiet tagħha għat-talba għal rieżami, flimkien mal-proposti tagħha biex tissolva l-kwistjoni. Is-Segretarju Ġenerali għandu jiċċirkola din in-nota lill-Partijiet Kontraenti l-oħra.